Tampereen jäähalli

Tampereen jäähalli (myös Hakametsän jäähalli) on Tampereella, Kissanmaan kaupunginosassa sijaitseva Suomen vanhin jäähalli. Arkkitehti Jaakko Tähtisen suunnittelema halli rakennettiin vuoden 1965 jääkiekon MM-kilpailuja varten. Valmistumisensa jälkeen hallia on kunnostettu ja nykyaikaistettu useita kertoja, laajasti viimeksi vuosina 2001–2002. Vuonna 2007 Hakametsään tuli uusi tulostaulu, joka näyttää myös videokuvaa.

Tampereen jäähalli oli Mestiksessä pelaavan Kooveen kotiareena, aiemmin sitä käyttivät myös jääkiekon SM-liigassa pelaavat Ilves ja Tappara. Ilves pelasi viimeisen SM-liigaottelunsa hallissa 26. marraskuuta ja Tappara 27. marraskuuta 2021, minkä jälkeen joukkueet siirtyivät pelaamaan uudella Tampereen Kannen areenalla.

 Arkkitehtuuri ja rakenne 
Jäähallin suunnitteli arkkitehti Jaakko Tähtinen. Sen leimallisia piirteitä ovat satulanmuotoinen riippukatto ja päätyjen vinot vetotangot.Hakametsän yleissuunnitelma, s. 24. Tähtinen teki suunnitelmassaan yhteistyötä jääkiekkoilijoiden ja muiden jääkiekkoihmisten kanssa, ja hän hyväksytti piirustuksensa paikallisilla kiekkoihmisillä.

Hallia katsomoiden alapuolella kiertävä pääkäytävä sijaitsee maanpinnan tasalla ja itse kenttä noin kolme metriä alempana. Pääkäytävän alla hallin pohjakerroksessa sijaitsevat pukuhuoneet ja muut huoltotilat sekä Ilveksen ja Tapparan kerhotiloja. Hallin toisella pitkällä sivulla on parvikatsomo, jonne (kuten seisomakatsomoihinkin) noustaan hallin kulmauksissa sijaitsevia portaita. Toisella pitkällä sivulla on kaksikerroksinen aitiorakennelma, jossa on yritysaitioiden lisäksi tiloja tiedotusvälineille ja toimitsijoille.

Pääsisäänkäynnit sijaitsevat hallin kulmissa. Lisäksi jokaisen katsomoaukon kohdalla on ovi, joka voidaan tarvittaessa avata, jos halli on tyhjennettävä nopeasti esimerkiksi tulipalon tai muun vaaratilanteen vuoksi.

Historia
Suomi sai maaliskuussa 1963 järjestettäväkseen vuoden 1965 MM-kilpailut. Kisaisännyyden ehtona oli jäähalli, jonka  Helsingin kaupunki oli luvannut jo rakentaa. Pääkaupungin hallihanke viivästyi, ja kesään mennessä näytti jo selvältä, ettei halli valmistu kevääksi 1965. Jääkiekkoliiton Reijo Mannerla ja puheenjohtaja Harry Lindblad järjestivät tapaamisen Tampereen kaupunginjohtajan Erkki Lindforsin kanssa. Urheilumiehenä tunnettu Lindfors innostui asiasta ja tajusi myös ensimmäisen Suomessa järjestettyjen MM-kisojen markkina-arvon.Mennander & Mennander, s. 125–126.

Tampereen jääkiekon SM-sarjaseurat olivat pelanneet ottelunsa kaupungin keskustan tuntumassa Koulukadun tekojääradalla. Laskelmien perusteella halvimmaksi vaihtoehdoksi hallille tulisi Koulukadun kattaminen. Hanketta ajoi tekojääradan rakennuttanut Tampereen keinojääratayhdistys. Kaupunki puuttui kuitenkin asiaan, sillä Koulukadun alueen pysäköintimahdollisuudet olivat olemattomat. Kaupunki piti parhaana paikkana Hakametsää.

Tampereen kaupunginvaltuusto päätti 26. kesäkuuta 1963 jäähallin rakentamisesta. Rakennustyöt aloitettiin Hakametsässä 8. tammikuuta 1964. Ensimmäinen ottelu hallissa pelattiin 29. tammikuuta 1965 Tampereen ja muun Suomen välillä. Avausmaalin teki Matti Harju. Leinonen, Kimmo: Koulukadun Sankarit, Tampereen jääkiekkoilun historia 1928–1965. Apali, 2014. . (s. 162)Televisioitua ottelua seurasi yli 6 000 maksanutta katsojaa.Mennander & Mennander, s. 127. Ottelu päättyi tasan 4–4. SM-sarja siirtyi halliaikaan kaksi päivää myöhemmin Ilveksen ja Tapparan kohdatessa ottelussa, jonka Ilves voitti maalein 5–3.Mennander & Mennander, s. 129.Tapparan kausijulkaisu 2020–2021, s. 4–5 Ilveksen ja Tapparan lisäksi myös SM-sarjassa silloin pelannut Koovee siirtyi välittömästi käyttämään hallia.Hakametsän yleissuunnitelma s. 39.

Halli isännöi Helsingin kanssa koripallon vuoden 1967 EM-kilpailuja. Tampereella pelattiin 36 ottelua. Vuonna 1977 hallissa pelattiin lentopallossa sekä miesten että naisten EM-kilpailuja, naisten kisoista myös mitaliottelut.

Jäähallin viereen on rakennettu kaksi harjoitushallia. Hakametsä 2 valmistui 1974 ja Hakametsä 3 vuonna 1995.Hakametsän yleissuunnitelma s. 12. Hakametsä 2 vetää nykyisellään 800 katsojaa; Hakametsä 3:ssa ei ole katsomoa.

Alkuperäisessä asussaan halli veti 10 200 katsojaa, joista 1 573 mahtui istumaan. Vuosien 1981–1982 remontin aikana päätyjen pitkien sivujen seisomakatsomot muutettiin istumakatsomoiksi. Samalla rakennettiin uusi E-parvikatsomo. Yleisökapasiteetti pieneni tällöin 8 563:een.Viljanen, s. 184. E-katsomo toimi alkujaan vuoden 1982 MM-kilpailujen lehdistökatsomona. Samana vuonna analoginen kellotaulu vaihdettiin digitaaliseen.Viljanen, s. 221.

Kulmien seisomokatsomot korvattiin istumapaikoilla vuonna 1986, jolloin yleisömäärä pieneni 7 700 katsojaan. Neljä vuotta myöhemmin katsomoon lisättiin kolme alariviä, mikä kasvatti kapasiteetin 8 044 katsojaan. Alarivit poistettiin vuonna 1999. Vuoden 2014 remontin jälkeen katsomossa oli tilaa 7 300 katsojalle. Yleisömäärä oli pienentänyt vuoden 2009 remontti, jolloin yhteen kulmaukseen oli rakennettu kuusi uutta aitiota, ja vuoden 2014 remontti, missä C1- ja D1-katsomot palautettiin seisomokatsomoiksi. Yleisöstä 5 629 mahtui istumaan ja 1 359 seisomaan. Lisäksi aitoissa oli 312 paikkaa.


 Käyttö 
 Jääkiekko 

Hakametsän hallin aikana sisäjäillä voitettuja mestaruuksia on Tapparalla yksitoista, Ilveksellä kolme ja Kooveellä yksi.

Mestaruus on ratkennut Hakametsässä 11 kertaa. Heti avajaisvuonna 1965 Ilves ja Porin Karhut olivat tasapisteissä, jolloin mestaruus ratkesi uusintaottelussa Hakametsässä. Karhut voitti Suomen mestaruuden numeroin 5–1. Sen lisäksi mestaruuden on voittanut Hakametsässä Tappara (1977, 1982, 1986, 1988 ja 2016), TPS (1976, 1990, 2001) ja Kärpät (1981 ja 2018).

Vaikka hallin pääasiallinen käyttötarkoitus on ollut jääkiekossa, siellä on järjestetty myös monia muitakin urheilu- ja kulttuuritapahtumia. Jääkiekkotoiminta on 2010-luvulla vastannut noin 90-prosenttisesti hallin käytöstä. Pääosa tapahtumista ovat Ilveksen ja Tapparan harjoituksia ja liigaotteluita.Hakametsän yleissuunnitelma, s. 37.

 Muut urheilutapahtumat ja konsertit 
Kesäisin hallissa pelataan usein kansainvälisen tason lentopallo-otteluita, ja lisäksi järjestetään satunnaisesti konsertteja ja taitoluistelunäytöksiä. Kesäisin parkkialueella on myös erilaista toimintaa, kuten rantalentopalloa, katulätkää ja kirpputoreja. Suomen jääkiekkomuseo toimi hallissa vuodesta 1979 vuoteen 2001, jolloin se muutti museokeskus Vapriikkiin.Hakametsän yleissuunnitelma, s. 40.

Hallissa on järjestetty jääkiekon MM-kilpailujen otteluita vuoden 1965 lisäksi vuosina 1982, 1991, 1997 ja 2003 sekä naisten MM-kilpailut vuonna 1992. Koripallossa halli on isännöinyt muun muassa vuoden 1967 EM-kilpailujen otteluita, Suomen maajoukkueen otteluita sekä Tampereen Pyrinnön SM-loppuotteluita.

Hallissa järjestettiin kreikkalais-roomalaisen painin MM-kilpailut 1965 ja 1994 sekä EM-kisat 1987. Halli toimi myös vuoden 1981 nyrkkeilyn Euroopan-mestaruuskilpailujen kisapaikkana. Nyrkkeilyssä hallissa on järjestetty myös vuoden 1993 MM-kilpailut ja vuoden 2000 EM-kilpailut. Lentopallon sekä miesten että naisten EM-lopputurnausotteluita halli isännöi vuonna 1977, judon EM- ja karaten MM-kilpailuja vuonna 2006, karaten EM-kilpailuja vuonna 2014, ringeten MM-kilpailuja vuonna 2010 ja rullakiekon MM-kilpailuja vuonna 2015. Vuonna 2009 hallissa järjestettiin Euroopan nuorten olympiafestivaalien avajaiset ja judokilpailut.

Hallissa on järjestetty lukuisia konsertteja. Esimeksi Motörhead, Hanoi Rocks, Iron Maiden, Slipknot, Korn, Slayer, Alice Cooper, Nightwish ja Deep Purple ovat soittaneet Hakametsässä.
Ensimmäinen kansainvälinen pop-konsertti oli pian kisojen jälkeen kevättalvella 1965, kun brittiyhtye Manfred Mann vieraili Hakametsässä.https://www.aamulehti.fi/urheilu/art-2000008700032.html

Kattoon jäädytetyt paidat
 Ilves 
 2: Jarmo Wasama
 7: Aarne Honkavaara
 13: Risto Jalo
 14: Lasse Oksanen
 16: Jorma Peltonen
 30: Jukka Tammi
 41: Raimo Helminen

Tappara
 2: Kalevi Numminen
 3: Pekka Marjamäki
 7: Timo Jutila
 8: Janne Ojanen
 10: Timo Susi
12: Erkki Lehtonen

 KOOVEE 
 10: Heino Pulli

 Lähteet 

 Halli täynnä huimaa historiaa. Tapparan kausijulkaisu 2020–2021, s. 4–5

 Viitteet 

 Aiheesta muualla 

Tampereen kaupunki – Tampereen jäähalli
Ylen Elävä arkisto: Maamme ensimmäinen jäähalli
Ilmapanoraamakuva Tampereen jäähallista – Virtuaalinen Tampereen kaupunkiopas: VirtualTampere.com

Jäähalli
Luokka:Suomen jäähallit
Luokka:Seulonnan keskeiset artikkelit
Luokka:Kissanmaa